Document ID: 31993D0659

ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Νοεμβρίου 1993 σχετικά με την εκκαθάριση λογαριασμών των κρατών μελών για τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 1990 (93/659/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (2), και ιδίως το άρθρο 5 παράγραφος 2,
Κατόπιν διαβουλεύσεως με την επιτροπή του Ταμείου,
Εκτιμώντας:
ότι, σύμφωνα με το άρθρο 5 παράγραφος 2 στοιχείο β) του κανονισμού (ΕΟΚ) αριθ. 729/70, η Επιτροπή, βασιζόμενη στους ετησίους λογαριασμούς που υποβάλλονται από τα κράτη μέλη, εκκαθαρίζει τους λογαριασμούς σχετικά με τις δημόσιες δαπάνες που πληρώνονται από τις υπηρεσίες και τους οργανισμούς που αναφέρονται στο άρθρο 4 του εν λόγω κανονισμού-
ότι τα κράτη μέλη έχουν διαβιβάσει στην Επιτροπή τα έγγραφα που είναι αναγκαία για την εκκαθάριση λογαριασμών του οικονομικού έτους 1990- ότι, σύμφωνα με το άρθρο 5 παράγραφος 2 στοιχείο α) του κανονισμού (ΕΟΚ) αριθ. 729/70, το οικονομικό έτος 1990 αρχίζει στις 16 Οκτωβρίου 1989 και λήγει στις 15 Οκτωβρίου 1990-
ότι η Επιτροπή έχει προβεί στους ελέγχους που προβλέπονται στο άρθρο 9 παράγραφος 2 του κανονισμού (ΕΟΚ) αριθ. 729/70-
ότι, σύμφωνα με τις διατάξεις του άρθρου 8 του κανονισμού (ΕΟΚ) αριθ. 1723/72 της Επιτροπής της 26ης Ιουλίου 1972 περί εκκαθαρίσεως λογαριασμών για το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων (3), όπως τροποποιήθηκε τελευταία από τον κανονισμό (ΕΟΚ) αριθ. 295/88 (4), στην απόφαση εκκαθαρίσεως των λογαριασμών πρέπει να περιλαμβάνεται ο προσδιορισμός του ποσού των δαπανών που πραγματοποιούνται σε κάθε κράτος μέλος κατά τη διάρκεια του εν λόγω έτους και αναγνωρίζονται ως επιβαρύνσεις του Ταμείου, τμήμα Εγγυήσεων- ότι, σύμφωνα με το άρθρο 102 του δημοσιονομικού κανονισμού της 21ης Δεκεμβρίου 1977 (5), όπως τροποποιήθηκε τελευταία από τον κανονισμό (ΕΚΑΧ, ΕΟΚ, Ευρατόμ) αριθ. 610/90 (6), το αποτέλεσμα της απόφασης εκκαθάρισης, που συνιστά την ενδεχόμενη διαφορά μεταξύ του συνόλου των δαπανών που αναγνωρίζονται από την Επιτροπή κατά την εκκαθάριση, λαμβάνεται υπόψη, σε ένα και μοναδικό κονδύλιο ως επιπλέον δαπάνη ή ως μειωμένη δαπάνη-
ότι, σύμφωνα με τα άρθρα 2 και 3 του κανονισμού (ΕΟΚ) αριθ. 729/70, είναι δυνατόν να χρηματοδοτούνται μόνον οι επιστροφές κατά την εξαγωγή προς τις τρίτες χώρες και οι παρεμβάσεις προς ρύθμιση των γεωργικών αγορών, που χορηγούνται ή επιχειρούνται, αντίστοιχα, σύμφωνα με τους κοινοτικούς κανόνες στο πλαίσιο της κοινής οργάνωσης των γεωργικών αγορών- ότι από τις πραγματοποιηθείσες επαληθεύσεις διαπιστώνεται ότι μέρος των δαπανών που έχουν δηλωθεί από τα κράτη μέλη δεν πληροί τους εν λόγω όρους και δεν μπορεί, κατά συνέπεια, να χρηματοδοτηθεί από το (ΕΓΤΠΕ), τμήμα Εγγυήσεων- ότι επισυνάπτονται στο παράρτημα τα ποσά που αναγνωρίζονται εις βάρος του (ΕΓΤΠΕ), τμήμα Εγγυήσεων, οι διαφορές μεταξύ των δύο αυτών ποσών καθώς και οι διαφορές μεταξύ των αναγνωριζόμενων εις βάρος του (ΕΓΤΠΕ), τμήμα Εγγυήσεων, δαπανών και των δαπανών που καταλογίζονται στο οικονομικό έτος-
ότι οι δαπάνες που έχουν δηλωθεί από την Ελλάδα για πραγματοποίηση προγράμματος βελτιώσεως του γάλακτος, οι οποίες ανέρχονται στο ποσό των 343 019 260 δραχμών, δεν αποτελούν αντικείμενο της παρούσας απόφασης δεδομένου ότι, λαμβανόμενης υπόψη της προόδου κατά την εκτέλεση των συναφθεισών συμβάσεων, είναι αναγκαίος ο συμπληρωματικός έλεγχος του εν λόγω φακέλου- ότι τα ποσά αυτά έχουν αφαιρεθεί, κατά συνέπεια, από τις δαπάνες που δηλώθηκαν από το εν λόγω κράτος μέλος, για το παρόν οικονομικό έτος και πρόκειται να εκκαθαρισθούν μεταγενέστερα-
ότι οι δαπάνες που δεν αναγνωρίζονται από την παρούσα απόφαση για το οικονομικό έτος 1990 περιλαμβάνουν, για την Ισπανία ποσό 29 492 159 232 πεσετών, για την Ελλάδα ποσό 369 593 980 δραχμών και την Ιταλία ποσό 526 309 029 147 ιταλικών λιρών, όσον αφορά τη συμπληρωματική εισφορά που έπρεπε να εισπράξουν τα εν λόγω τρία κράτη μέλη στον τομέα του γάλακτος και των γαλακτοκομικών προϊόντων- ότι οι διορθώσεις αυτές λαμβάνουν υπόψη την προσωρινή αύξηση των συνολικών εγγυημένων ποσοτήτων γάλακτος των εν λόγω τριών κρατών μελών για την περίοδο 1993/94, η οποία έχει αποφασισθεί από το Συμβούλιο- ότι τα διορθωμένα ποσά πρέπει να αναλαμβάνονται από αυτά τα κράτη μέλη δυνάμει της παρούσας απόφασης- ότι η Επιτροπή επιφυλάσσεται της δυνατότητας να εφαρμόζει, στο πλαίσιο μεταγενέστερης απόφασης σχετικά με την εκκαθάριση των λογαριασμών, δημοσιονομική διόρθωση όσον αφορά το σύνολο των πλεονασματικών παραδόσεων, εάν από τις επαληθεύσεις της δεν επιβεβαιωθεί η ουσιαστική εφαρμογή του καθεστώτος των γαλακτοκομικών ποσοστώσεων στην Ελλάδα, στην Ισπανία και στην Ιταλία μέσα στις προθεσμίες που έχουν καθοριστεί από το Συμβούλιο- ότι τούτο δεν επηρεάζει, ωστόσο, τον άμεσα εκτελεστό χαρακτήρα της παρούσας απόφασης-
ότι οι μη αναγνωρισμένες από την παρούσα απόφαση δαπάνες για το οικονομικό έτος 1990 περιλαμβάνουν, αντίστοιχα, για την Ελλάδα και την Ιταλία τα ποσά των 859 315 339 δραχμών και των 15 697 544 030 ιταλικών λιρών, όσον αφορά τις επιστροφές κατά την εισαγωγή στον τομέα του καπνού- ότι ισχύει το ίδιο όσον αφορά την Ελλάδα για το ποσό των 3 632 654 033 δραχμών που αφορούν τις πριμοδοτήσεις για τον καπνό- ότι, λόγω μη τηρήσεως ορισμένων κοινοτικών διατάξεων, τα διορθωμένα ποσά πρέπει να αναλαμβάνονται από τα εν λόγω κράτη μέλη δυνάμει της παρούσας απόφασης- ότι, εντούτοις, οι ειδικές περιστάσεις που επικρατούν στις περιπτώσεις αυτές δικαιολογούν το ότι η Επιτροπή επανεξετάζει την άρνηση χρηματοδοτήσεως κατά την παρούσα εκκαθάριση λογαριασμών υπό το φως των αποτελεσμάτων των τρεχουσών επαληθεύσεων- ότι, ωστόσο, αυτό δεν επηρεάζει τον άμεσα εκτελεστό χαρακτήρα της παρούσας απόφασης-
ότι η απόφαση 90/644/ΕΟΚ της Επιτροπής (1), όπως τροποποιήθηκε τελευταία από την απόφαση 92/315/ΕΟΚ (2), για το οικονομικό έτος 1988 δεν αφορούσε το ποσό των 48 065 056 733 δραχμών που δηλώθηκε από την Ελλάδα για τις ενισχύσεις στην παραγωγή βάμβακος- ότι η απόφαση 92/491/ΕΟΚ της Επιτροπής (3), όπως τροποποιήθηκε από την απόφαση 93/524/ΕΟΚ (4), για το οικονομικό έτος 1989 δεν αφορούσε τα ποσά των 760 841 808,23 γερμανικών μάρκων για τις επιστροφές στην εξαγωγή, των 58 005 839 787 δραχμών για τις ενισχύσεις στην παραγωγή βάμβακος, το απόθεμα παρέμβασης συσκευασμένου καπνού, καθώς και την εκρίζωση αμπελώνων, το ποσό των 1 766 026 057 πεσετών, 499 800 000 γαλλικών φράγκων και 103 600 591 415 ιταλικών λιρών για την εκρίζωση αμπελώνων, καθώς και 293 514 782,91 ιρλανδικών λιρών και 19 702 437,99 λιρών στερλινών για τις επιστροφές στην εξαγωγή- ότι η Επιτροπή έχει ολοκληρώσει τον έλεγχο των εν λόγω δαπανών- ότι είναι, κατά συνέπεια, σκόπιμο να αποφασισθεί ως προς τη συνέχεια που πρέπει να δοθεί-
ότι η απόφαση 92/491/ΕΟΚ έχει καθορίσει, υπό επιφύλαξη, τις δημοσιονομικές διορθώσεις στον τομέα των επιστροφών κατά την εξαγωγή όσον αφορά ποσό 101 462 150 βελγικών φράγκων για το Βέλγιο, ποσό 626 592 450 πεσετών για την Ισπανία, ποσό 5 990 097 ιρλανδικών λιρών για την Ιρλανδία και ποσό 4 051 029 λιρών στερλινών για το Ηνωμένο Βασίλειο- ότι, ωστόσο, η Επιτροπή ανέλαβε την υποχρέωση να επανεξετάσει την άρνηση αυτή εάν τα ενδιαφερόμενα κράτη μέλη, προβαίνοντας σε συμπληρωματικό έλεγχο των εν λόγω δαπανών, είχαν προσκομίσει αποδείξεις που ήταν δυνατόν να εξαλείψουν τις αμφιβολίες σχετικά με το βάσιμο των δηλωμένων επιστροφών- ότι από την έρευνα που πραγματοποιήθηκε κατόπιν της εν λόγω επιφυλάξεως, στις ιρλανδικές επιχειρήσεις εξαγωγής δεν διαπιστώθηκαν παρατυπίες σχετικά με τις δηλώσεις- ότι πρέπει, κατά συνέπεια, να καθοριστούν οι οριστικές δημοσιονομικές διορθώσεις σε 22 646 327 βελγικά φράγκα ένταντι του Βελγίου, 24 002 044 πεσέτες έναντι της Ισπανίας και 51 169 λίρες στερλίνες έναντι του Ηνωμένου Βασιλείου- ότι είναι, ως εκ τούτου, σκόπιμο να επιβαρυνθεί ο κοινοτικός προϋπολογισμός με τα ποσά των 78 815 823 βελγικών φράγκων για το Βέλγιο, των 602 590 406 πεσετών για την Ισπανία και των 3 999 860 λιρών στερλίνων για το Ηνωμένο Βασίλειο-
ότι η απόφαση 92/491/ΕΟΚ προβλέπει, υπό επιφύλαξη, για το Βέλγιο δημοσιονομική διόρθωση ποσού 71 307 680 βελγικών φράγκων που αφορά την εισφορά βάσης καθώς και τη συμπληρωματική εισφορά συνυπευθυνότητας που έπρεπε να εισπραχθεί στον τομέα των σιτηρών- ότι, ωστόσο, η Επιτροπή ανέλαβε την υποχρέωση να επανεξετάσει την εν λόγω άρνηση εφόσον το Βέλγιο προσκομίσει τις αιτούμενες αποδείξεις- ότι από την ανάλυση των προσκομισθέντων εγγράφων καθώς και από τα αποτελέσματα των πραγματοποιουμένων ελέγχων δεν διαπιστώθηκαν στοιχεία που δημιουργούν αμφιβολίες ως προς το βάσιμο της διόρθωσης, ούτε αποδεικνύεται ότι η κατάσταση σχετικά με τους ελέγχους που αφορούν την είσπραξη της εισφοράς έχει καταβληθεί ουσιαστικά- ότι, αντιθέτως, τα στοιχεία επιτρέπουν να μειωθεί η διόρθωση κατά 30 275 887 βελγικά φράγκα- ότι πρέπει, κατά συνέπεια, να επιβαρυνθεί με το εν λόγω ποσό ο κοινοτικός προϋπολογισμός-
ότι η απόφαση 92/491/ΕΟΚ προβλέπει, υπό επιφύλαξη, σχετικά με τη Γερμανία, δημοσιονομικές διορθώσεις 4 217 752 γερμανικών μάρκων όσον αφορά τις επιστροφές κατά την εξαγωγή βοείου κρέατος και 1 609 109 γερμανικών μάρκων όσον αφορά την ιδιωτική αποθεματοποίηση βοείου κρέατος, σχετικά με τη Γαλλία 1 500 000 γαλλικών φράγκων όσον αφορά την καθυστερημένη πληρωμή μέρους της ελάχιστης τιμής στο πλαίσιο ενισχύσεων στην παραγωγή πίσσων, κουκιών και φούλιων, σχετικά με την Ιταλία 1 241 513 490 ιταλικών λιρών όσον αφορά τη χρηματική αντιστάθμιση για την απόσυρση των οπωροκηπευτικών, και σχετικά με την Πορτογαλία 80 074 799 εσκούδων όσον αφορά τη χρηματική αντιστάθμιση για την απόσυρση ιχθύων στον τομέα της αλιείας- ότι, ωστόσο, η Επιτροπή ανέλαβε την υποχρέωση να επανεξετάσει τις εν λόγω αρνήσεις εφόσον αυτά τα κράτη μέλη προσκομίσουν τις αιτούμενες αποδείξεις- ότι οι προσκομισθείσες από τα κράτη μέλη αποδείξεις επιτρέπουν την ανάληψη από τον κοινοτικό προϋπολογισμό των προαναφερομένων ποσών-
ότι η απόφαση 92/491/ΕΟΚ προβλέπει, υπό επιφύλαξη, δημοσιονομική διόρθωση για την Ελλάδα ποσού 120 296 927 δραχμών, όσον αφορά τις επιστροφές κατά την εξαγωγή που χορηγούνται στον τομέα των σιτηρών για παράνομη χορήγηση εθνικών επιδοτήσεων κατά την εξαγωγή- ότι, ωστόσο, η Επιτροπή ανέλαβε την υποχρέωση να επανεξετάσει την εν λόγω άρνηση χρηματοδότησης- ότι από τις συμπληρωματικές επαληθεύσεις της Επιτροπής δεν διαπιστώθηκαν στοιχεία που είναι δυνατόν να δημιουργήσουν αμφιβολίες σχετικά με το βάσιμο της δημοσιονομικής διόρθωσης- ότι, κατά συνέπεια, η εν λόγω διόρθωση καθίσταται οριστική-
ότι το Δικαστήριο ακύρωσε, με απόφαση της 22ας Ιουνίου 1993 (1) στην υπόθεση C-56/91, την απόφαση σχετικά με την εκκαθάριση λογαριασμών της Ελλάδας για το οικονομικό έτος 1988, καθόσον με την εν λόγω απόφαση είχε θεσπιστεί δημοσιονομική διόρθωση ποσού 245 233 δραχμών όσον αφορά την πώληση βοείων κρεάτων που βρίσκονται στην παρέμβαση στην Ελλάδα- ότι προκύπτει, ότι σύμφωνα με το άρθρο 176 της συνθήκης, πρέπει να επιβαρυνθεί ο κοινοτικός προϋπολογισμός, στο πλαίσιο της παρούσας εκκαθάρισης λογαριασμών, με το εν λόγω ποσό για το οικονομικό έτος 1988-
ότι το Δικαστήριο, με την απόφαση της 14ης Ιουλίου 1967 στις συνεκδικαζόμενες υποθέσεις 5,7 και 13 έως 24/66, Kampffmeyer (2) και με την απόφαση της 30ής Νοεμβρίου 1967 στην υπόθεση 30/66 Becher (3), διαπίστωσε ότι η Επιτροπή υπέχει τη μη συμβατική ευθύνη να επανορθώσει τις ζημίες που έχουν προκληθεί από την απόφασή της 63/553/ΕΟΚ (4), με την οποία επετράπη στη Γερμανία να διατηρήσει μέτρο προστασίας στον τομέα των σιτηρών- ότι στις εν λόγω αποφάσεις το Δικαστήριο αποφάνθηκε επίσης ότι το ποσό που πρέπει πράγματι να πληρωθεί στους ενδιαφερόμενους παραγωγούς εξαρτάται από το ποσό αποζημίωσης που χορηγείται βάσει της γερμανικής νομοθεσίας- ότι, στο πλαίσιο των εθνικών δικαστικών διαδικασιών, η Γερμανία αποζημίωσε στο ακέραιο τους ενεχόμενους παραγωγούς- ότι, βάσει των πληροφοριών που έχουν διαβιβαστεί από τη γερμανική κυβέρνηση και σύμφωνα με την ευθύνη την οποία φέρουν από κοινού η γερμανική κυβέρνηση και η Επιτροπή για τις προκληθείσες ζημίες, πρέπει να επιβαρυνθεί ο κοινοτικός προϋπολογισμός με το ποσό των 955 721 γερμανικών μάρκων, ήτοι με το ήμισυ του ποσού που έχει καταβάλλει η Γερμανία-
ότι έχουν περατωθεί, όσον αφορά το Βέλγιο, οι έρευνες σχετικά με τα κατ' εξαίρεση μέτρα υποστήριξης της αγοράς στον τομέα του χοιρείου κρέατος καθώς και σχετικά με τη μεταποίηση βουτύρου σε βουτυρέλαιο, όσον αφορά την Ιταλία οι έρευνες σχετικά με την ποιότητα σκληρού σίτου που έχει αγορασθεί στην παρέμβαση καθώς και οι έλεγχοι των ενεργειών απόσυρσης οπωροκηπευτικών, όσον αφορά τις Κάτω Χώρες η έρευνα σχετικά με την επιλεξιμότητα βουτύρου που έχει αγορασθεί στην παρέμβαση μεταξύ 1982 και 1987 και, όσον αφορά την Ιρλανδία και την Ιταλία οι έρευνες σχετικά με τη δημόσια αποθεματοποίηση στο πλαίσιο της παρέμβασης στον τομέα του βοείου κρέατος- ότι με την παρούσα απόφαση αποφασίζεται η συνέχεια που πρέπει να δοθεί-
ότι το άρθρο 8 του κανονισμού (ΕΟΚ) αριθ. 729/70 ορίζει ότι οι δημοσιονομικές επιπτώσεις από παρατυπίες δεν αναλαμβάνονται από την Κοινότητα, εφόσον προκύπτουν από παρατυπίες ή αμέλεια που καταλογίζεται στις διοικήσεις ή στους οργανισμούς των κρατών μελών- ότι είναι σκόπιμο να περιληφθούν στην παρούσα απόφαση ορισμένες από τις δημοσιονομικές επιπτώσεις που δεν είναι δυνατόν να αναληφθούν από τον κοινοτικό προϋπολογισμό-
ότι η παρούσα απόφαση δεν προδικάζει τις δημοσιονομικές επιπτώσεις που ενδέχεται να προκύπτουν κατά τη διάρκεια μεταγενέστερης εκκαθάρισης λογαριασμών, ως αποτέλεσμα εθνικών ενισχύσεων ή παραβάσεων για τις οποίες οι διαδικασίες που έχουν κινηθεί δυνάμει των άρθρων 93 και 169 της συνθήκης βρίσκονται σε εξέλιξη ή έχουν περατωθεί μετά τις 30 Απριλίου 1993-
ότι η παρούσα απόφαση δεν προδικάζει τις δημοσιονομικές επιπτώσεις που ενδέχεται να προσδιορίσει η Επιτροπή, κατά τη διάρκεια μεταγενέστερης εκκαθάρισης λογαριασμών, ως αποτέλεσμα ερευνών που πραγματοποιούνται κατά την ημερομηνία της παρούσας απόφασης, παρατυπιών κατά την έννοια του άρθρου 8 του κανονισμού (ΕΟΚ) αριθ. 729/70 ή αποφάσεων του Δικαστηρίου σε υποθέσεις που επί του παρόντος εκκρεμούν και αφορούν θέματα τα οποία αποτελούν αντικείμενο της παρούσας απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι λογαριασμοί των κρατών μελών όσον αφορά τις δαπάνες που χρηματοδοτούνται από το ΕΓΤΠΕ, τμήμα Εγγυήσεων, για το οικονομικό έτος 1990, εκκαθαρίζονται όπως αναφέρεται στο παράρτημα.
Άρθρο 2
Τα ποσά που προκύπτουν από τα σημεία 3 του παραρτήματος καταχωρίζονται μεταξύ των δαπανών που αναφέρονται στο άρθρο 3 του κανονισμού (ΕΟΚ) αριθ. 2776/88 της Επιτροπής (1), για το Νοέμβριο 1993.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 25 Νοεμβρίου 1993.

Labels: 3
15
4
18